জগদীশপুর জলাধার
জগদীশপুর জলাধার হল নেপালের কপিলাবস্তু জেলার জাহাদি গ্রাম উন্নয়ন সমিতির অন্তর্গত একটি জলাধার। বনগঙ্গা বাঁধ নির্মাণের নকশা ও তদারকি করেন জগদীশ ঝা নামের এক প্রকৌশলী। তার নামেই জলাধারটির নামকরণ করা হয়। ২২৫ হেক্টর (২.২৫ বর্গ কিলোমিটার ) ক্ষেত্রফলের এই জলাধারটি দেশের বৃহত্তম এবং একটি গুরুত্বপূর্ণ জলাভূমি এলাকা। জলাধারটি ১৯৭ মিটার ( বা ৬৪৬ ফুট) উচ্চতায় অবস্থিত। জলাধারে জলের সর্বোচ্চ গভীরতা শুষ্ক মৌসুমে ২ মিটার (৬.৬ ফুট) এবং বর্ষা মৌসুমে ৭ মিটার (২৩ ফুট) এর মধ্যে ওঠা-নামা করে। ২০০৩ খ্রিস্টাব্দের ১৩ আগস্ট রামসার কনভেনশন অনুসারে জগদীশপুর জলাধার “আন্তর্জাতিক গুরুত্বসম্পন্ন জলাভূমি” হিসাবে ঘোষিত হয়।